Jørgen Winther (V), 1999-05-20:
Jeg vil gerne sige tak for de utrolig mange positive og gode bemærkninger, der har været om det her forslag, og også for den, synes jeg, virkelig meget gode og indsigtsfulde debat.
Vi er lidt langt fremme i samlingen, og der er mange forskellige uafklarede spørgsmål.
Derfor må det være klart, tror jeg nok, men jeg vil alligevel sige det, at det her forslag vil vi genfremsætte efter sommerferien, således at vi har mulighed for at gøre det rigtig færdigt på den helt gode måde.
Det her er jo et forslag, der drejer sig om, at der er afgivet et skriftligt tilsagn; det drejer sig ikke om det mundtlige tilsagn.
Der er jeg enig med mange af dem, der har sagt, at det har noget at gøre med etik, for det, der er væsentligt for os tre, der er kommet med forslaget, er, at vi gerne vil give udtryk for, at vi vil respektere den afdødes sidste ønske angående organerne.
Det er det væsentlige.
Så kan det godt ske, at det vil få den effekt, at der er endnu flere, der så ønsker at skrive et organdonortestamente, for sagen vil nok være, at hvis man ved, at ens organdonortestamente bliver respekteret, er der også et større incitament til at ville skrive et.
Hvis vi nu ser på de forskellige partier, så tror jeg, det vil være typisk, at i mange partier vil der være forskellige holdninger, og det gælder i øvrigt også i Venstre.
Der vil være nogle få, der vil stemme imod det her forslag, hvor mange tør jeg ikke rigtig sige, men jeg er alligevel meget positivt overrasket, når jeg nu hører de forskellige meldinger, for det er faktisk kun fra det store parti, Socialdemokratiet, at man i dag har hørt ikke sådan en klar afvisning, men noget, der nærmest kan opfattes som afvisning.
Dog har jeg opfattet, at fru Dorte Bennedsen har givet udtryk for nogle overvejelser og nogle positive tilsagn om, at vi skal ind i en videre dialog osv.
Jeg opfattede det mere, som at det var ministeren, der var afvisende, end at det var den socialdemokratiske ordfører, og der kan vi jo så have så mange forskellige holdninger.
Men alt i alt er Socialdemokratiet overvejende imod, mens CD vil overveje lidt længere og se hvordan.
Ellers må jeg sige, at så at sige alle andre ordførere, fra den ene side af salen til den anden side af salen, var relativt positive.
Så min hovedkonklusion er, at der er langt større opbakning til det her forslag, end jeg på forhånd havde troet, og det synes jeg altså er skønt.
Det, det drejer sig om i al sin enkelthed, er jo: Hvis man har testamenteret sin ene søn et vist antal penge, den anden søn en sofa, et maleri osv. og så nogle penge til Kattens Værn, så bliver det respekteret, men hvis man har testamenteret sin lever eller sit hjerte og gerne vil afgive den eller det som hjernedød, så er det ikke altid, det bliver respekteret.
Der synes jeg da, at de organer, man har, er mere væsentlige og mere værdifulde end de penge, man har, og derfor er det mere væsentligt, at man overholder en testamentarisk opfattelse af, at man skal have mulighed for at afgive sit hjerte eller sin lever, frem for det med 1 mio. kr. til Kattens Værn.
Men altså alt i alt synes jeg, vi har haft en god debat, og jeg kan ikke vurdere nu, om der er flertal for det her forslag til efteråret, men jeg har i hvert fald en større forhåbning om det, end jeg havde, da vi begyndte på debatten.
Så tak for de mange positive ord.